རྒྱ་ནག་གི་རྒྱུད་ལམ་གཅིག་ལས་གཞི་མགོ་བཙུག་ནས་ལོ་༥འཁོར་བའི་ཚོགས་འདུའི་སྟེང་ཞི་ཅིན་ཕིན་གྱིས་རྒྱུད་གཅིག་ལམ་གཅིག་ནི་རྒྱ་ནག་གཅིག་པུའི་དཔལ་འབྱོར་ཁེ་ཕན་ཙམ་དང་ས་བབ་དང་འབྲེལ་བའི་ཆབ་སྲིད་དང་དམག་དོན་མཉམ་འབྲེལ་ཞིག་མིན་པར་རྒྱལ་ཁབ་ཚང་མའི་དཔལ་འབྱོར་ཁེ་ཕན་སྐྲུན་ཐུབ་ཆེད་ཡིན་ཟེར།ཟླ་འདིའི་ཚེས་༢༧ཉིན་རྒྱ་ནག་པེ་ཅིན་གྲོང་ཁྱེར་མི་དམངས་ཚོགས་ཁང་ཆེན་མོའི་ནང་རྒྱུད་གཅིག་ལམ་གཅིག་གི་ལས་གཞི་མགོ་བཙུགས་ནས་ལོ་ལྔ་འཁོར་བར་རྒྱ་ནག་དམར་ཕྱོགས་གཞུང་གི་ཆེས་མཐོའི་མི་སྣ་རྣམས་ཀྱིས་ཚོགས་འདུ་ཞིག་ཚོགས་ཡོད་པ་དང་།ཚོགས་འདུའི་ཐོག་མགོ་འཁྲིད་ཞི་ཅིན་ཕིན་གྱིས་ལོ་ལྔ་སོང་རིང་།རྒྱུད་གཅིག་ལམ་གཅིག་མཉམ་ལས་བྱས་པ་ཡིས་རྒྱ་ནག་གི་ཉོ་ཚོང་མ་འཇོག་རང་མོས་ཅན་དང་སྟབས་བདེ་ཅན་གྱི་ཆུ་ཚད་མཐོ་རུ་འགྲོ་བ་དང་རྒྱ་ནག་གི་དཔལ་འབྱོར་སྒོ་དབྱེའི་མཚོ་རྒྱུད་དང་།ཆུ་རྒྱུད་ནས་ནང་ལོག་སྐམ་ས་དང་།མཐའ་མཚམས་སུ་བསྣོར་བསྲིངས་བྱས་ནས།སྐམ་ས་དང་མཚོ་རྒྱུད་ཕྱི་ལོག་དང་ནང་ལོག་མཉམ་འགུལ།ཤར་ནུབ་ཕྱོགས་གཉིས་ཕན་ཚུན་རོགས་རམ་བྱེད་པའི་སྒོ་དབྱེའི་རྣམ་པ་གསར་པ་ཆགས་ཡོད།ང་ཚོ་དང་རྒྱུད་གཅིག་ལམ་གཅིག་འབྲེལ་ཡོད་རྒྱལ་ཁབ་ཀྱི་དངོས་ཟོག་ཉོ་ཚོང་སྡོམ་འབོར་རིམ་རྩིས་བྱས་ན་ཨ་སྒོར་དུང་ཕྱུར་ལྔ་ཁྲི་ལས་བརྒལ་བ།ཕྱི་ཕྱོགས་སུ་ཐད་ཀར་མ་འཇོག་བྱེད་ཚད་ཨ་སྒོར་དུང་ཕྱུར་༦༠༠ལས་བརྒལ་བ་ཡོད་པ་དང་།ས་གནས་དེ་གར་ལས་ཞུགས་ལས་གནས་༢༠༠༠༠༠ལྷག་ཙམ་སྐྲུན་ཐུབ་པ་དང་།རྒྱ་ནག་གི་ཕྱི་ཕྱོགས་མ་འཇོག་དེ་འཛམ་གླིང་གི་ཕྱི་ཕྱོགས་ལ་ཐད་ཀར་མ་འཇོག་བྱེད་པའི་འཕར་ཚད་ལ་སྣེ་འཁྲིད་བྱེད་པའི་འགུལ་ཤུགས་གཙོ་བོར་གྱུར་ཡོད།ཅེས་བརྗོད་ཡོད་འདུག